La diputada de la CUP Natàlia Sànchez ha reclamat aquest dijous a la Generalitat que ordeni la paralització de les obres d'ampliació de la carretera C-32 al seu pas per la comarca de la Selva per tal de retirar els arbres talats que han generat els treballs que s'estan fent a la via. "Estan creant un polvorí. Fa més de deu dies que hi ha restes de tala de boscos", ha advertit al ple del Parlament, on ha recordat l'onada de calor que viu el país i el risc d'incendis com el que crema entre la Ribera d'Ebre i el Segrià. El conseller de Territori i Sostenibilitat, Damià Calvet, li ha respost que si no s'han pogut retirar els arbres ha estat per l'acció de grups ecologistes. "Les protestes d'aquests grups estan impedint que es retirin correctament els arbres que s'estan talant", ha dit, i ha explicat que s'han reprogramat les obres "de manera que ara es prioritza la retirada d'aquests arbres talats en comptes de continuar avançant". Ha negat que s'hagin talat 60.000 exemplars –se'n preveuen tallar 18.000 i replantar 30.000, ha puntualitzat– i ha defensat que l'obra es va negociar amb ajuntaments de la zona i que no afecta cap espai protegit. Sànchez li ha replicat que "ara resultarà que ara és culpa d'Emboscats, que estan fent una lluita per conservar un espai", l'acumulació de matèria combustible. També ha criticat que l'ampliació de la carretera "comporta ingressos cap a una empresa privada", Abertis, i ha lamentat que no s'hagi apostat per millorar altres vies com la GI-682.

Summary: La CUP exigeix l'aturada de les obres de la C-32 a la Selva per retirar els arbres talats: "Estan creant un polvorí"


El recinte de Gran via acollirà la primera edició del Retail Brand&Experience World Congress, que concentrarà més de 200 experts i una seixantena d''start-ups' ACN Barcelona.-La Fira de Barcelona acollirà entre el 27 i el 29 de maig la primera edició del Retail Brand&Experience World Congress amb l'objectiu de situar la capital catalana en el lideratge de la transformació dels models de negoci en el sector del retail. Segons el director de Negoci Propi de Fira de Barcelona, Salvador Tasqué, "hi ha espai a Barcelona i des de Barcelona per liderar un esdeveniment singular i de primera línia" i ha destacat la presència de "perfils molt alts" entre els ponents, que presentaran les darreres solucions en relació a la digitalització del sector, entre d'altres. En total, se n'espera la participació de 210, entre els quals hi ha directius de Google, British Airways, Levi's i Nestlé Purina, entre d'altres, repartits en 120 sessions; a més de 64 empreses emergents procedents de països com els Estats units, el Regne Unit i el Països Baixos. Tasqué ha subratllat que no es tracta d'un esdeveniment per a gent del sector tecnològic sinó "per a gent del negoci i desenvolupament del negoci i que busqui com a través de la tecnologia generar noves experiències i generar una nova proposta de valor". En aquest sentit, ha afegit que la fira concentrarà la "major concentració" d'start-ups' del sector del retail en un mateix espai. "Això ens ha diferents i ens obre una oportunitat", ha remarcat. Tasqué ha recordat que aquesta serà la primera edició del saló i ha assegurat que l'objectiu és "arribar molt alt" però que és "una fulla de ruta no s'aconsegueix en un dia". Per això, ha comentat que s'ha plantejat un recorregut d'almenys tres anys per consolidar l'esdeveniment perquè Barcelona sigui capaç "d'agafar el lideratge mundial" i convertir-se "un gran hub tecnològic". En aquest sentit, ha explicat que l'Smart City Expo World Congress va tardar set anys en ser un "esdeveniment de referència global". "Juguem la Champions, competim amb Lisboa, Amsterdam, París...", ha dit. Per la seva banda, la directora del saló, Alba Batiste, ha comentat que esperen l'assistència d'unes 6.000 persones de "perfils bastant elevats". "El nostre objectiu és que el saló sigui visitat per gent que pren decisions de negoci", ha assenyalat Batiste, que ha confirmat l'assistència del sector del màrqueting, operacions i tecnologia. Del total, un 20-30% seran estrangers, un dels màxims reptes de la celebració de la primera edició d'aquesta fira. Pel que fa el nombre d'expositors, n'hi haurà 106 i els eixos del congrés giraran entorn de l'experiència de marca; de client i personalització; de l'expansió i mercat immobiliari; dels nous models de retail i tendències i de les 'start-ups', entre d'altres. Paral·lelament, també se celebraran Labs, amb sessions obertes amb els líders del sector; i el Retail Safari, que inclou rutes per establiments innovadors de Barcelona; 'workshops', entre d'altres; a més d'una col·laboració amb el Primavera Sound, que se celebrarà el cap de setmana següent. Alguns dels ponents que participaran a la primera edició del Retail&Brand Experience World Congress són el president de British Airways, Álex Cruz; el director general de Carrefour França, Pascal Clouzard; la directora general de Google Iberia, Fuencisla Clemares; el director general d'EMEA de Nestlé Purina, Bernard Meunier; el vicepresident executiu a Europa de Levi's Strauss, Seth Ellison; o el professor de màrqueting a la Universitat de Columbia, Bernd H. Schmitt. També hi assistiran el director general de Pepsico al sud d'Europa, Narcís Roure; el cofundador de Glovo, Sacha Michauld; el conseller delegat de Dulcesol, Rafael Juan Fernández i el professor del IESE José Luis Nueno, entre molt altres.

Summary: La Fira vol situar Barcelona en el lideratge de la transformació dels models de negoci en el sector retail


El sindicat CGT ha demanat que el servei de trens sigui gratuït per evitar aglomeracions en els punts de venda de bitllets i en els torns per accedir les vies. En un comunicat, l'organització en defensa dels treballadors aposta per limitar la presència en els llocs de treball al personal imprescindible. Alhora, ha reclamat a les empreses ferroviàries, Adif i Renfe que compleixin les mesures de prevenció per protegir la plantilla. "Les mesures de prevenció arriben en comptagotes o no arriben, cosa que genera alarma entre els treballadors", alerten. El sindicat ha considerat que s'han de prendre precaucions de manera 'uniforme i immediata'. La CGT reclama proporcionar als treballadors tota la informació que necessitem sobre protocols d'actuació i ús d'equips de protecció individual, tal com obliga la normativa vigent. A més, insten a controlar els serveis subcontractats "que en molts casos no compleixen les mesures higièniques i sanitàries recomanades" per netejar i desinfectar les instal·lacions. En aquest sentit, proposen que les estacions on es presti servei d'atenció al client es col·loqui una barrera física de cristall o metacrilat de separació amb els viatgers. Una altra de les peticions del sindicat és que els torns de feina siguin els més curts possibles, procurant mantenir un relleu escalonat i prescindir dels treballadors amb problemes pulmonars, cardiovasculars, diabètics, embarassades, en període de lactància.

Summary: La CGT demana que el servei de trens sigui gratuït per evitar aglomeracions en els punts de venda i accessos


El president de la federació del PSC a Barcelona, Jaume Collboni, ha assegurat aquest dilluns que una hipotètica designació d’Artur Mas com a candidat del PDECat en unes noves eleccions evidenciaria “el bucle del procés”. “Seria el màxim exponent del bucle en què que Mas i CDC han entrat i al qual pretenen arrossegar la resta de catalans”, ha reflexionat en veu alta Collboni. “I això és pel que molts estem treballant que no sigui”, ha puntualitzat el líder del PSC a Barcelona després de recordar les paraules de la consellera Neus Munté on afirmava que Mas seria un “bon candidat” del PDECat a uns nous comicis. Sobre la decisió de Puigdemont de no optar a la reelecció, Collboni ha assegurat que es tracta de la “crònica d’una mort anunciada”. “Com ho era la dimissió del senyor Mas i com ho és tot el que fa referencia a un procés que no és viable ni possible sense pacte amb l’Estat”, ha continuat.  De fet, Collboni ha augurat que en els propers mesos “veurem la successiva mort de líders polítics i d'un projecte que s'ha presentat en uns termes maximalistes que no porten enlloc". “El PSC, en canvi, sempre ha apostat per una reforma de la Constitució basada en el diàleg i la capacitat d’acord amb l’Estat”, ha reivindicat el president de la federació del PSC a Barcelona. “La gent vol un canvi però aquest ha de venir sempre de la mà del diàleg, de l’acord i de la ratificació democràtica d’aquest pacte”, ha enumerat Collboni. “L’objectiu és votar, però votar un nou acord”, ha puntualitzat el líder del PSC barceloní. “En la mesura que no sigui així, els catalans veurem com la historia es va repetint. Ara som en una via que no té recorregut", ha finalitzat Collboni.

Summary: El PSC creu que la designació de Mas com a candidat del PDECat evidenciaria “el bucle del procés”


Milers de persones s'han concentrat aquest dimarts a la tarda al Passeig de Lluís Companys de Barcelona esperant la declaració del president de la Generalitat, Carles Puigdemont, sobre l'aplicació dels resultats del referèndum d'autodeterminació de l'1-O. Els assistents s'han concentrat en aquesta cèntrica avinguda de la capital catalana convocats per l'Assemblea Nacional Catalana i Òmnium Cultural per seguir a través de pantalles gegants de televisió la declaració de Puigdemont davant del Parlament. L'ambient ha estat festiu durant les hores prèvies a les 18.00h i amb una gran presència de banderes i proclames favorables a la independència. Fins  pocs minuts abans de les 18.00h, la presència policial a la zona és pràcticament nul·la i no s'ha detectat cap contramanifestació contrària a la independència.

Summary: Milers de persones es concentren al Passeig de Lluís Companys esperant la declaració de Puigdemont


El president de la Generalitat, Quim Torra, ha justificat la remodelació de l'executiu per "enfortir el Govern i injectar energies renovades" per encarar la tardor. En l'acte de possessió de Miquel Sàmper i Ramon Tremosa com a consellers d'Interior i d'Empresa, respectivament, Torra ha recordat que "el país brega contra la pandèmia des de març" i que s'afronta ara una tardor "que caldrà superar des de la responasbilitat col·lectiva i des de la tenacitat de les institucions a l'hora d'encertar les millors decisions possibles". El cap de l'executiu ha negat moure's per cap altre motiu o interès que no sigui "reforçar" aquests Departaments, amb un paper "decisiu" per abordar la crisi del coronavirus. A portes de la seva vista al TS del seu recurs contra la sentència del TSJC que l'inhabilita per un delicte de desobediència, Torra ha dit ser conscient de la "incertesa" que envolta el seu futur com a president, però ha assegurat que no li preocupa. "Sé que al meu voltant hi ha persones molt valuoses", ha valorat el cap de l'executiu, que diu que "això no va de noms, ni d'individualitats". "L'important és l'equip, la determinació col·lectiva", ha afegit. Els canvis al capdavant d'aquestes conselleries es deuen, segons els seus arguments, per "reforçar-les" i afrontar el coronavirus a la tardor. Ha recordat que des del Departament d'Interior s'ha de "pilotar" el Procicat, amb Salut, i també "encarar emergències possibles, protegint la seguretat i els derts humans dels ciutadans". Pel que fa a Cultura, per abordar "el cop" que ha suposat la pandèmia pel sector, i des d'Empresa, per la crisi econòmica i social. "No només cal treballar de valent, ens cal encertar", ha afegit el president del Govern, que ha dit que "no hi ha res més important" en la seva presidència que "combatre la malaltia i ajudar els catalans a sortir-ne tan bé com sigui possible". Torra també ha dedicat paraules d'agraïment als consellers cessats, Miquel Buch, Àngels Chacón i Mariàngela Vilallonga, a qui ha reconegut la feina "en un dels moments més complicats de la política catalana". "Han servit aquest país sense reserves, dedicant tot el temps de què han disposat per aixecar-lo de les cendres del 155 i a contracorrent, amb el vent de cara, avançant per recuperar el camí que ens ha de portar a construir la república catalana", ha expressat.  A l'acte de presa de possessió, celebrat al Saló de Sant Jordi del Palau de la Generalitat, hi han assistit també el vicepresident del Govern, Pere Aragonès, i el vicepresident del Parlament, Josep Costa. Àngels Ponsa, que serà la nova consellera de Cultura en substitució de Mariàngela Vilallonga, prendrà possessió del seu càrrec dimarts vinent, després de la reunió del consell executiu.

Summary: Torra justifica els canvis al Govern per "enfortir-lo" i "injectar energies renovades" per encarar la tardor


El president de la Generalitat, Quim Torra, ha convocat aquest dilluns al matí al conseller d'Exteriors, Alfred Bosch, per demanar-li explicacions sobre el presumpte cas d'assetjament sexual per part del seu excap de gabinet Carles Garcias. Segons un comunicat de Presidència, Torra li ha comunicat l’obertura d’una actuació des de Funció Pública per aclarir els fets i els motius pels quals no es va activar el protocol obligatori de la Generalitat. El departament d'Exteriors assegura que després de rebre informacions sobre "actituds masclistes i sexistes" per part de Garcias va impulsar d'ofici una investigació interna. Per la seva banda, ERC assegura que va instar el departament a cessar-lo i que l'ha suspès cautelarment de militància. Torra ha demanat a Bosch explicacions sobre per què no es va activar el protocol de la Generalitat corresponent a situacions d'assetjament sexual. I ha remarcat que fins ara no consta cap comunicació del Departament d'Exteriors a la Direcció General de la Funció Pública. En aquest context, el president català ha comunicat a Bosch l’obertura d’una actuació des de la inspecció de serveis de personal de Funció Pública per esclarir els fets ocorreguts i els motius pels quals no es va activar el protocol obligatori a tota l’administració de la Generalitat. A més, el president li ha exigit que posi la Direcció General de la Funció Pública en coneixement dels fets "per tal que pugui efectuar les actuacions que consideri escaients". A més, també li ha demanat que actuï en l'àmbit psicosocial com a conseqüència del clima laboral que es pot haver generat per aquesta qüestió i per esclarir si les persones afectades poden desenvolupar la seva activitat professional amb normalitat. El comunicat referma el compromís del Govern contra les violències masclistes i l'assetjament sexual i garanteix que s'investigarà "si s'ha produït desprotecció de les persones que hagin pogut ser víctimes d'assetjament i si s'ha actuat amb totes les garanties per a les persones afectades per aquest cas". Aquesta matinada, en dos comunicats per separat, tant el Departament d'Exteriors com ERC han donat la seva versió. Segons el departament que lidera Bosch, després de rebre informacions sobre "actituds masclistes i sexistes" d’un treballador eventual es va impulsar d’ofici una investigació interna per tal d’esclarir els fets. I després, com que la investigació no va desmentir els fets, el departament assegura que va obrir un nou procés intern de forma coordinada amb ERC, que actualment continua obert. Des del partit concreten que quan van saber el procés que s'havia iniciat al departament, la Vicesecretaria General de Dones d’Esquerra Republicana, encapçalada per Raquel Sans, va instar al Responsable de Compliment Ètic a iniciar un procés d’investigació. Un procés que va activar els "protocols interns de prevenció, gestió i correcció per tal de garantir la protecció i el correcte acompanyament de les víctimes". ERC explica que amb el procés obert el partit va instar el departament a fer fora el cap de gabinet en considerar que les infirmacions ja eren "suficients". Un cessament que es va produir el 24 de gener. A l’espera de les conclusions de l’informe del Responsable de Compliment Ètic, ERC l'ha suspès cautelarment de militància i de tots els càrrecs interns.

Summary: Torra convoca Bosch i li comunica que s'ha obert una actuació des de Funció Pública pel suposat cas d'assetjament sexual


Un operari de la brigada municipal de Vidreres (Selva) que estava treballava en una urbanització ha trobat aquest dilluns al migdia dos subfusells i munició amagats en una zona boscosa. Són dues armes de foc llargues que, segons fonts de la investigació, estaven embolcallades amb llençols i dins bosses de plàstic. L'operari va descobrir les armes a la una de la tarda i va avisar immediatament els vigilants del municipi, que van alertar els Mossos d'Esquadra. Els mossos han obert una investigació i segueixen el rastre de les armes per intentar esclarir d'on provenen, qui les va amagar al bosc i si s'han pogut fer servir per cometre algun delicte.

Summary: Troben dos subfusells i munició amagats en una zona boscosa de Vidreres


El PDeCAT ha assegurat aquest dilluns que no donarà suport al sostre de despesa per a l'any vinent que ha aprovat aquest dilluns el govern espanyol i que el Congrés haurà de validar la setmana vinent. El portaveu econòmic del Partit Demòcrata al Congrés, Ferran Bel, ha lamentat que "un any més, el govern espanyol incompleix en l'assignació dels objectius de dèficit, i torna a penalitzar les comunitats autònomes". Bel critica que aquest any el sostre de despesa s'aprova "sense modificar el càlcul regla de despesa per a les corporacions locals". Afegeix, a més, que "tampoc preveu més recursos per als nous sistemes de finançament de l'administració descentralitzada". L'executiu estatal ha presentat avui la xifra de 119.834 milions d'euros com a sostre de despesa, un 1,3% més respecte del 2017. Bel considera que "en un moment de bonança econòmica com el que dibuixa" el govern de Mariano Rajoy, aquest sostre de despesa "hauria de ser molt més generós".

Summary: El PDeCAT anuncia que no donarà suport al sostre de despesa espanyol per al 2018


El Consell de Ministres extraordinari d’aquest divendres ha aprovat la cinquena pròrroga de l’estat d’alarma, fins al 7 de juny. Així, el govern espanyol ha fet l’últim tràmit per allargar-lo 15 dies més després que el Congrés dels Diputats ho aprovés al ple de dimecres amb el suport de Cs i PNB i l’abstenció d’EH Bildu. La cambra baixa va aprovar continuar amb aquest mecanisme però l’executiu de Pedro Sánchez va aconseguir encara menys suports que fa dues setmanes i més vots en contra que mai. El PP va passar al ‘no’ i ERC, JxCat i la CUP van mantenir el vot en contra.  La portaveu del govern espanyol, María Jesús Montero, ha defensat que l’estat d’alarma “no és una opció política” o “capritxosa” sinó que és l’eina que està permetent “salvar vides”. “És imprescindible per seguir controlant l’evolució de la pandèmia”, ha dit Montero aquest divendres en roda de premsa després de la reunió del Consell de Ministres. Montero ha afirmat que afirmat que la part més dura de la lluita contra el coronavirus ja ha passat però ha demanat “prudència”. “No podem perdre respecte al virus”, ha dit. Montero ha assegurat que la “responsabilitat” de preservar la salut de la ciutadania no és “exclusiva” del govern espanyol i ha demanat a les forces polítiques que estiguin a “l’altura” de les circumstàncies.   Inicialment, el govern espanyol va plantejar que aquesta cinquena pròrroga fos d’un mes, per arribar al final del procés de desescalada, però l’acord amb Cs ho va rebaixar a 15 dies, tal com s’havia fet fins ara. Paral·lelament, l’acord per l’abstenció d’EH Bildu amb el compromís de derogar la reforma laboral ha provocat una crisi al govern espanyol.   Tràmits de la mesura La Constitució preveu la declaració de l’estat d’alarma, que es desenvolupa en una llei orgànica i estableix que es pot decretar en casos com el de crisi sanitària. La llei fixa que el podrà acordar el govern espanyol a través d’un decret per un termini de quinze dies, informant-ne el Congrés. Per prorrogar-lo, però, cal demanar l’autorització de la cambra baixa abans de que expiri el termini de dues setmanes. Un cop té llum verda del Congrés, la pròrroga ha de tornar a mans del govern espanyol, que li ha de donar l'últim tràmit a través del Consell de Ministres.

Summary: El Consell de Ministres aprova definitivament la cinquena pròrroga de l’estat d’alarma fins al 7 de juny


Els trams de parades del Sant Jordi d'estiu, el pròxim 23 de juliol, tindran control numèric d'afluència. Començaran de la plaça de Catalunya pels carrils centrals de passeig de Gràcia, que estaran tallats al trànsit, i podrien arribar fins al carrer Provença en funció de la demanda i l'impacte final que tingui per a l'organització el cost dels requeriments de seguretat, de manera que s'hi pugui acollir qui tenia parades al centre de la ciutat, a l'Eixample i a Ciutat Vella. En un comunicat des del web d'editors.cat realitzat pel Gremi de Llibreters, s'explica que aquesta serà una zona perimetrada per controlar-ne l'afluència, l'aforament i les distàncies de seguretat.  El Gremi de Llibreters destaca que han contemplat tres escenaris flexibles per la instal·lació de parades professionals i que tots els escenaris contemplen zones delimitades, garantia del distanciament i controls que garanteixin la seguretat i la higiene, com també una gestió diferenciada de les signatures d'autors.    El Gremi de Llibreters apunta que els protocols han estat informats al Procicat i que caldrà adaptar-los a la realitat de cada àmbit municipal "amb seus els tècnics, pel coneixement que tenen de la cada població, de les afectacions que se'n deriven, del personal disponible i per a la proposta d'espais i solucions alternatives". Reconeix que la dimensió i la realitat sanitària de Barcelona ha reclamat que s'elabori un Pla propi, que al seu torn pot servir, pel detall que conté i el nivell més alt de restricció, per a d'altres localitats.   En el cas de Barcelona, s'ha confirmat que queda garantida la parada davant la llibreria per a tothom que així ho vulgui, o el més propera possible en cas de dificultat objectiva. Així mateix, com ja es va anunciar recentment es disposarà d'una ubicació comuna a l'espai central del Passeig de Gràcia, en trams que comencen a la Plaça de Catalunya que podrien arribar a estendre's fins al carrer de Provença, en funció de la demanda i l'impacte final que tingui per l'organització el cost dels requeriments de seguretat, de manera que es pugui acollir qui tenia parades en el centre de la ciutat a l'Eixample i a Ciutat Vella. Aquesta serà una zona perimetrada per controlar-ne l'afluència, l'aforament i les distàncies de seguretat i cada tram té un control numèric d'afluència per a saber-ne en tot moment el nombre d'assistents i donar fluïdesa a la circulació de persones, amb entrades i sortides independents, en què es dispensarà gel hidroalcohòlic, i un circulació de persones en sentits contraris. Es preveu també que hi hagi zones prèvies d'acollida "per esponjar i evitar aglomeracions en els voltants dels perímetres" i que els carrers transversals estiguin oberts per tal d'evitar terrasses, sortides d'aparcament i facilitar el trànsit rodat i de les persones que viuen o treballen en aquesta zona per les voreres. Hi haurà també 'senyalètica' informativa i personal específic format en seguretat sanitària. Com ja es va anunciar les parades seran exclusivament de professionals de llibres, roses i signatures i seran de 8x3m o de 3x3m i disposaran d'electricitat. I això no significarà cap cost pel paradista.  Parades S'ha fet una crida als professionals del llibre que vulguin una parada en aquesta zona que escriguin al Gremi de Llibreters. Hi ha la possibilitat d'una parada propera a la llibreria o una parada al Passeig de Gràcia amb quatre opcions: una parada de vuit metres; una parada de vuit metres, més tres metres per signatures; una parada de tres metres i una parada de tres metres més tres metres per signatures.

Summary: Els trams de parades de llibres i roses del Sant Jordi a l'estiu tindran control numèric d'afluència


L'aigua del riu Siurana segueix en disputa. Diverses entitats ecologistes han exigit al Ministeri d'Agricultura i a l'ACA que clausuri definitivament i de forma immediata el ministransvasament d'aquest afluent de l'Ebre cap al pantà de Riudecanyes. Ecologistes en Acció, Gepec-Ecologistes de Catalunya i la Plataforma en Defensa de l'Ebre se sustenten en un informe en el qual s'adverteix que la comarca del Priorat es veu molt perjudicada, tant a nivell mediambiental com social -asseguren que des que es va posar en funcionament el transvasament l'any 1950, la població de la vall del Siurana ha descendit gairebé a la meitat. El punt conflictiu és l'assut, on es deriva l'aigua a Riudecanyes. Just en aquest punt és on aquest dimarts s'ha presentat l'informe, que també inclou alternatives "viables tècnicament" i d'"aplicació immediata" pensades per als regants de Riudecanyes, que volen el traspàs. Però en aquesta polèmica oberta el preu de l'aigua és el quid de la qüestió.

Summary: Insten els governs català i espanyol a clausurar el minitransvasament del riu Siurana al pantà de Riudecanyes


La mitjana europea de compliment de reubicació de persones refugiades és d'un 17%, davant el 4,67% de l'Estat ACN Barcelona.- La plataforma Stop Mare Mortum ha iniciat una acció legal perquè el govern espanyol compleixi els compromisos adquirits d'acollida de persones refugiades, ja que només ha reubicat a 886 persones sol·licitants d'asil (4,55%) de les 19.449 que s'havien compromès a acollir abans del setembre d'aquest any, segons han informat aquest dilluns. És per això que la plataforma va presentar el passat divendres 21 d'abril un requeriment a les administracions en el qual exposen "l'obligació" del govern d'incrementar el nombre de places ofertades, així com de les persones acollides. En el marc dels estats de la Unió Europea, la membre d'Stop Mare Mortum, Sonia Ros, ha explicat que, de mitjana, els estats han reubicat un 17% de refugiats, respecte al total de persones que s'havien compromès a acollir davant les institucions europees. El membre de l'equip jurídic Alexandre Peñalver ha destacat que el requeriment es presenta perquè l'Estat està "incomplint" una sèrie d'obligacions establertes d'acollida de persones refugiades des de ja fa 19 mesos. "Oferir places, aprovar el llistat que envia Grècia i Itàlia de persones a reubicar i executar les accions" són tres dels compromisos  principals que els estats han de complir periòdicament, segons ha apuntat Peñalver. Això no obstant, en aquests 19 mesos l'Estat només ha ofert el 5,65% de places de reubicació (1.100 places) i ha acollit al 4,55% de persones sol·licitants d'asil (886 persones). És per això que l'Estat hauria d'incrementar de forma molt significativa el nombre de places que ofereix mensualment, executar les reubicacions i atendre a les necessitats de les persones que ho "necessiten", segons ha afegit Peñalver. El recorregut del requeriment presentat La membre de l'equip jurídic Isabel Baixeras ha assenyalat que tenen "l'expectativa" que el requeriment presentat davant el president del govern de l'Estat sigui atès en "tots els seus termes". Això no obstant, en cas que hi hagi una denegació o una omissió de resposta, la plataforma portarà el requeriment davant a la jurisdicció contenciosa administrativa, que és qui fa el control de l'activitat de l'administració, per demanar als tribunals que prenguin mesures cautelars que impliquin la "immediata" execució de les places de reubicació de les persones refugiades. Els estats membres de la Unió Europea Stop Mare Mortum està en contacte amb altres organitzacions europees i els animen a "emprar accions legals" contra els estats, segons ha afegit Ros. Els estats membres de la Unió Europea haurien d'haver acollit 54 mil persones al setembre del 2016, per tal de poder acollir les 106 persones refugiades restants al setembre del 2017. Tanmateix, "pràcticament no hi ha cap estat que estigui complint al ritme que s'hauria de fer", ja que les últimes dades exposen que, de mitjana, els estats europeus han reubicat un 17% de les persones refugiades, respecte al total de persones que s'havien compromès a acollir davant les institucions europees, segons ha afegit Ros. Aquest dilluns a la tarda la plataforma ofereix la conferència "Els drets de les persones refugiades. L'acció judicial com a suport a la protesta social" al Col·legi de l'Advocacia de Barcelona (Mallorca 283).

Summary: Stop Mare Mortum envia un requeriment al govern espanyol perquè complexi els compromisos d'acollida de refugiats


La Diputació de Lleida convocarà per al primer trimestre d'aquest 2020 el grup de treball de la línia ferroviària Lleida-Manresa amb l'objectiu d'implementar la creació del servei de Rodalies Ferroviàries de Lleida, previst al Pla de Viatgers de Catalunya 2008-2012 i que mai s'ha portat a la pràctica. Així ho ha anunciat el president de l'ens, Joan Talarn, en el plenari d'aquest dijous després de la lectura de dues declaracions institucionals de suport a propostes de CCOO en defensa de l'Avant Lleida – Barcelona. Talarn ha convidat a la subdelegació del govern espanyol a sumar-se a ajuntaments, consells, Govern, cambres de comerç i sindicats per exigir que es facin realitat els acords respecte aquesta línia.  Joan Talarn ha afirmat que ja que existeix el grup de treball de la línia Lleida-Manresa, la millora de la qual s'ha de continuar "exigint", aquest pot ser el millor "nucli a partir del qual implementar la necessitat d'un servei de Rodalies ferroviàries de Lleida" necessari per l'experiència del mateix, aprofitant la feina feta fins ara i el coneixement de la matèria que aporten els actors que hi participen. Aquest grup de treball podrà decidir si serà necessari i aconsellable ampliar els municipis amb els quals treballar la nova proposta de territori. El grup de treball de la línia Lleida-Manresa el composen, a més de la Diputació de Lleida, els ajuntaments de Lleida, Bell-lloc d'Urgell, Mollerussa, Golmés, Castellnou de Seana, Bellpuig, Anglesola, Tàrrega, Cervera i Sant Guim de Freixenet, els consells comarcals del Segrià, el Pla d'Urgell, l'Urgell i la Segarra, els sindicats CCOO, UGT, CGT i Intersindical, les cambres de comerç de Lleida i Tàrrega, la delegació del Govern i els portaveus dels diferents grups polítics de la Diputació.  En aquest sentit, Talarn convidarà la subdelegació del govern d'Espanya a Lleida a integrar-se en aquest grup de treball, ja que la titularitat de les infraestructures operades per Renfe corresponen a l'empresa pública Adif, depenen del Ministeri de Foment, i l'Estat hauria de concretar les inversions futures per fer realitat un nou Pla de Rodalies de Catalunya en què "Lleida no es quedi novament aïllada, com ha succeït amb el Pla 2008-2015". En paral·lel a la necessitat d'implementar la creació d'unes Rodalies ferroviàries a Lleida, la Diputació també s'ha pronunciat a favor d'incrementar fins a 14 les freqüències per sentit diàries dels serveis d'Avant entre Lleida i Barcelona, que, a més, es demana que siguin considerades OSP (Obligació de Servei Públic), amb dret a rebre subvencions, fet que permet abaratir el preu que ha de pagar la ciutadania. El Ple El ple de la Diputació de Lleida ha començat amb un minut de silenci en record de les tres víctimes de l'explosió a la Petroquímica de Tarragona. D'altra banda, s'han debatut tres mocions. En la primera s'ha aprovat la presentada pel grup d'ECP perquè les terres de Lleida, l'Alt Pirineu i l'Aran disposin d'instruments suficients per identificar les fons emissores de contaminants de l'aire i per mesurar-ne la qualitat.  La segona ha estat presentada pels grups polítics del PSC i UA per la posada en marxa del Pla director d'infraestructures viàries de les terres de Lleida, el Pirineu i l'Aran, liderat per la Diputació de Lleida. Finalment, s'ha aprovat la moció presentada pels grups de JxCat i ERC de rebuig a la resolució de la JEC respecte a l'intent d'inhabilitació del president de la Generalitat, Quim Torra, i sobre la negació de la condició d'eurodiputat d'Oriol Junqueras, malgrat la sentència del TJUE.

Summary: La Diputació convoca el grup de treball de la línia de Manresa per implantar les Rodalies de Lleida


L'Audiència de Lleida ha confirmat la presó provisional ordenada pel jutjat d'Instrucció 1 de Lleida pel conductor que dilluns 23 de desembre va atropellar mortalment a una veïna de Lleida de 79 anys. La causa està oberta per homicidi per imprudència greu, abandonament del lloc de l'accident, conducció sota els efectes de les drogues i conducció sense permís per pèrdua de punts. A més, el conductor no tenia l'assegurança del vehicle en regla. L'home va reconèixer, a més, que havia anat a comprar heroïna, que n'havia consumit i que després de l'accident va anar a l'estació d'autobusos per tornar cap a casa. Per tot això l'Audiència rebutja el recurs de la defensa que demanava deixar-lo en llibertat. La Sala entén que existeix risc de fugida i per la gravetat dels fets. La jutgessa de guàrdia ja va ordenar inicialment la presó provisional sense fiança pel conductor per la gravetat dels fets, les penes altes que se li podrien arribar a imposar i per evitar la reiteració delictiva. Segons fonts pròximes al cas, l'home, veí de Mequinensa (Baix Cinca), es desplaçava sovint fins a Lleida per comprar droga. La veïna de Lleida de 79 anys va ser atropellada el 23 de desembre al migdia mentre creuava un pas de vianants senyalitzat sense semàfor a l'avinguda Pinyana de Lleida, en la rotonda pròxima al carrer Valls d'Andorra, en direcció al barri de Balàfia. La dona va arribar en estat molt greu a l'Hospital Universitari Arnau de Vilanova de Lleida, va ser traslladada a l'UCI en estat crític i va morir a la nit. L'accident va passar a les 12.20h i un veí que va presenciar els fets va trucar a emergències. El conductor, un home de 52 anys, va abandonar el vehicle i va marxar del lloc. La Guàrdia Urbana el va localitzar a l'estació d'autobusos de Lleida, al carrer Saracíbar, i el va detenir a les 13.36h. L'home va donar negatiu a la prova d'alcoholèmia i positiu a la prova del drogo test.

Summary: L'Audiència confirma la presó de l'home que va atropellar mortalment una veïna de 79 anys a Lleida


El president d'ERC, Oriol Junqueras, ha fet una crida a la participació a les eleccions del 10-N a través d'SMS. Pels voltants de les 11.00 hores, molts mòbils de ciutadans han rebut un missatge que deia: "Hola soc Oriol Junqueras. L'Estat impedeix que em presenti a aquestes eleccions. Però no podrà evitar que els independentistes omplim les urnes. No et quedis a casa!". Segons fonts republicanes, l'enviament d'SMS no és cap novetat –ja s'ha fet servir en d'altres comicis- i enguany se n'han tramès "uns quants milers". Prèviament, i en plena jornada de reflexió, Junqueras havia publicat una carta manuscrita al seu compte de Twitter on també animava a votar a les eleccions generals. "No podem permetre que guanyin els qui ens han condemnat a 100 anys de presó", afirmava el líder republicà, que demanava "tornar a tenyir el mapa de groc". "Aquests comicis són una oportunitat per dir alt i clar que quan hi ha urnes l'independentisme sempre guanya", reblava Junqueras.

Summary: Junqueras fa una crida a la participació a través d'SMS


Deu llargmetratges i deu curts competiran a la secció oficial de la 22a Mostra de Cinema Llatinoamericà de Catalunya que se celebrarà a Lleida del 8 al 15 d'abril. Els llargmetratges representen deu nacionalitats diferents i els curtmetratges, cinc.  Els llargmetratges que competiran a la secció oficial seran: 'La Delgada Línea Amarilla', de Celso R. García (MÈXIC I FRANÇA); 'La memoria del agua', de Matías Bize (ESPANYA, XILE I ARGENTINA); 'Pistas para volver a casa', de Jazmín Stuart  (ARGENTINA); 'Magallanes', de Salvador del Solar (PERÚ, COLOMBIA, ARGENTINA, ESPANYA); 'O Outro lado do Paraíso',  de André Ristrum (BRASIL); 'Un monstruo de mil cabezas', de Rodrigo Plá (MÈXIC); 'A Estrada 47', de Vicente Ferraz (BRASIL, ITÀLIA, PORTUGAL); 'Interludio', de Nadia Benedicto (ARGENTINA); 'Alias Maria', de José Luis Rugeles  (COLÒMBIA, ARGENTINA, FRANÇA); i 'La Carga', de Alan Jonsson Gavica  (MÈXIC, ESPANYA).   Elisabet Cabeza, Cristina Rius, Tabita Peralta Lugones, Marcelo Aparicio i Osvaldo Montes conformaran el jurat de la secció oficial de llargmetratges. Pel que fa a les obres que competiran a la secció de curtmetratges són: 'Chatarra' de Walter Tournier (URUGUAY); 'Conversa', de Luciano Arturo Glavina (BRASIL); 'Duellum', de Tucker Dávila (ESPANYA); 'El adiós', de Clara Roquet (ESPANYA); 'El cerdo' de Pau Durà (ESPANYA); 'Los Angeles', de ZAC&MAC (EUA); 'La canción del abuelo', de Carlos Alcázar (MÈXIC); 'Tereza', de Mauricio Baggio (BRASIL); 'Y mañana Navidad', de Héctor Rull (ESPANYA; i 'Say I am only seventeen', de André Catoto (BRASIL).   El jurat d'aquesta secció estarà format per Ferran Aixalà, Lara Díez Quintanilla, Pere Rovira i Berta Puigdemasa.

Summary: Deu llargmetratges i deu curts competiran a la 22a Mostra de Cinema Llatinoamericà de Catalunya


El primer secretari del PSC apunta que l'objectiu és trobar acords estables ACN Madrid.-El primer secretari del PSC, Miquel Iceta, ha celebrat aquest dissabte que el que anava a ser "un gran cafarnaüm" –en referència al Comitè Federal del PSOE- "no ho ha estat" i la direcció dels socialistes surti de la trobada amb "un gran acord sobre com hem de conduir la convocatòria del congrés del partit" i amb "un gran suport al secretari general del partit, Pedro Sánchez, al procés polític que estem vivint".  Segons Iceta, l'estratègia de Sánchez de sotmetre al criteri dels 190.000 militants del partit els acords que s'assoleixin en les negociacions per formar govern és una "bona iniciativa" perquè "els partits han de ser cada vegada més democràtics i per prendre una decisió d'aquesta envergadura està molt bé rebre l'opinió de la militància". En tot cas ha advertit que aquests acords "no seran a qualsevol preu". "Els qui pretenguin negociar amb el Partit Socialista la independència o un referèndum sobre la independència es poden estalviar el tràmit perquè això està fora de qualsevol negociació raonable", ha dit. En declaracions als mitjans després de participar al Comitè Federal del PSOE, el primer secretari del PSC ha rebutjat comparar la consulta promesa per Sánchez a la que va fer la CUP després de les negociacions amb Junts pel Sí, i ha preferit fer referència a la que va fer l'SPD a Alemanya.  Segons Iceta, perquè siguin solvents, aquests acords haurien de donar com a resultat una majoria "molt sòlida" al Congrés. "El problema no és només un dia, una sola votació, sinó que cal posar-se d'acord en un programa de govern", ha dit, En tot cas, ha recordat que els socialistes consideren que encara pertoca prendre la iniciativa a Mariano Rajoy, que segons ha apuntat és qui ha d'intentar formar govern en primer terme.

Summary: Iceta celebra que el PSOE consulti els pactes a la militància i reitera que els socialistes no negociaran el referèndum


El portaveu de la Comissió Europea Alexander Winterstein no ha clarificat aquest dilluns quina seria la reacció de la institució davant una hipotètica declaració unilateral d'independència de Catalunya dimarts al Parlament. "La nostra posició continua sent la mateixa, no volem especular, no ho vam fer divendres ni ho farem ara", ha dit l'austríac en relació a la roda de premsa de la setmana passada a Brussel·les en la qual també es va preguntar per la DUI. Davant la pregunta d'un periodista, que ha demanat aquest dilluns a la CE si la institució "està preparada per fer front a qualsevol escenari que derivi d'una declaració unilateral d'independència", Winterstein ha considerat que és una pregunta "molt genèrica i especulativa". "De moment seguirem de prop els esdeveniments, això és tot", ha afegit. Un altre periodista ha retret al portaveu la manca de claredat i ha tornat a preguntar si una DUI seria reconeguda o rebutjada. "Assumeixo que la CE no ho té clar?", ha preguntat retòricament. Amb tot, Winterstein ha insistit que "la posició de la Comissió sobre Catalunya és molt, molt clara". Un altre periodista ha preguntat si la possibilitat d'una mediació internacional va ser tractada en la conversa que van mantenir dissabte el president de la Comissió Europea, Jean-Claude Juncker, i la cancellera alemanya Angela Merkel. "Puc confirmar que hi va haver una trucada entre ells però la conversa no tenia a veure específicament amb Espanya, sinó sobre diversos temes d'actualitat", ha respost el portaveu Margaritis Schinas. "Van parlar de Catalunya breument però no va ser la qüestió principal que van tractar", ha matisat el grec, que s'ha remès altre cop al comunicat publicat per la institució dilluns passat.

Summary: La Comissió Europea no clarifica quina seria la seva reacció davant d'una DUI


El primer ministre del Canadà, Justin Trudeau, ha afirmat aquest dijous que l'avió ucraïnès que va caure sobre l'Iran el dimecres va ser abatut accidentalment per un míssil del règim dels aiatol·làs. A l'avió hi van morir els 176 ocupants que duia, 63 dels quals canadencs –la majoria amb la doble nacionalitat iraniana. La informació dels serveis d'intel·ligència canadencs indiquen que l'aparell va rebre l'impacte d'un dels míssils que Teheran va llançar contra objectius nord-americans com a represàlia per l'assassinat del número dos de la cúpula iraniana, el general Qasem Soleimani. El president dels Estats Units, Donald Trump, ha reconegut que té "sospites" sobre els fets, però des de l'Iran circumscriuen l'accident a una avaria mecànica.

Summary: El Canadà afirma que l'avió ucraïnès va caure per un míssil iranià


El primer tinent d’alcalde de Viladecans, Joaquín Guerrero, i els empresaris Ricard Campàs i Enrique Miró, ja han passat a disposició del titular del jutjat d’instrucció número 1 de Tarragona que investiga el cas Inipro. Cap a un quart de sis de la tarda han accedit a les dependències dels jutjats a l’interior dos vehicles no retolats. Segons han explicat fonts jurídiques, tots tres s’han acollit al seu dret de no declarar davant la Guàrdia Civil i s’espera que tampoc ho facin davant del jutge, atès que el cas es troba sota secret de sumari. Guerrero, Campàs i Miró van ser detinguts aquest dimecres i han passat la nit a la comandància de Tarragona. En aquesta operació també va ser detingut l’excap de gabinet de l’alcalde de Tarragona, Gustavo Cuadrado, que al cap d’unes hores va ser posat en llibertat a l’espera que el jutge el citi a declarar.

Summary: Passen a disposició judicial el primer tinent d’alcalde de Viladecans i els dos responsables d’Inipro


La plaça d'Espanya acull un recital sense precedents per exigir l'alliberament dels 'Jordis' i els consellers destituïts i el retorn dels membres del Govern que són a Bèlgica ACN Barcelona.-Uns  10.000 músics i cantaires voluntaris han omplert de música la plaça d'Espanya en un concert històric sense precedents a Barcelona impulsat per Òmnium Cultural i Músics per la Llibertat. Amb el recital s'ha volgut mostrar el compromís del món artístic en la defensa de les institucions catalanes i l'exigència perquè surtin de la presó Jordi Cuixart i Jordi Sànchez i els vuit consellers destituïts, així com la tornada a Catalunya de Puigdemont, Serret, Puig, Comín i Ponsatí. "Fem de la nostra llibertat el nostre himne, fem de la música la nostra veu", ha estat el  missatge que s'ha volgut donar en el concert on han sonat, entre d'altres, 'L'Estaca' de Llach, 'El Cant de la Senyera', de Lluís Millet amb lletra Joan Maragall, 'L'Himne de l'Alegria', de Beethoven o 'Els Segadors'. El repertori, de sis peces, volia combinar obres mundialment conegudes amb creacions d'autors catalans, com 'Sant Martí del Canigó', de Pau Casals o 'Viatge a Ítaca', de Llach. La batuta l'han portat sis prestigiosos directors musicals de la talla de Josep Ferrer, Josep Vila, Edmon Colomer, Antoni Alburquerque, Jordi Llobet i Salvador Brotons.

Summary: Uns 10.000 músics i cantaires protagonitzen a Barcelona un concert històric per la llibertat


El Col·lectiu Praga, la iniciativa impulsada per professors de dret de les universitats catalanes, ha presentat una denúncia al Consell d'Europa per la vulneració de drets humans a Catalunya per part de l'estat espanyol arran del referèndum de l'1-O. L'informe -de 50 pàgines- està subscrit per 650 juristes d'arreu d'Espanya i s'ha enviat el comissari de Drets Humans del Consell d'Europa, Nils Muiznieks. El text del Col·lectiu Praga recopila totes les traves, restriccions i vulneracions que el govern de Mariano Rajoy ha aplicat a institucions i ciutadans de Catalunya que contravindrien "el Conveni Europeu per a la Protecció dels Drets Humans i les Llibertats Fonamentals de l'any 1950". L'entitat recorda la "judicialització extrema" del conflicte català, la repressió policial amb 1.066 ferits l'1-O o la suspensió de l'autonomia via 155. Segons el Col·lectiu Praga "hi ha prou indicis perquè el Comissari de Drets Humans pugui iniciar una investigació independent i completa de vulneració de drets".  De fet, es considera que a Catalunya s'han violat fins a 9 drets com serien el de lliure expressió i de reunió; el de prohibició de tracte degradant; el dret de sufragi, de ser elegit i de no ser discriminat per opinions polítiques; el dret a la llibertat; el dret a un jutge imparcial i a un tribunal establert en llei; el principi de legalitat penal; el dret a un procés amb totes les garanties; el dret a la doble instància en l'àmbit penal; i el dret a la preparació de defensa. Tot plegat contemplat pel mateix Consell d'Europa de Drets Humans (CEDH). "En lloc del diàleg com a instrument de solució del conflicte, l'estat espanyol ha preferit la via de la judicialització i la repressió, amb serioses vulneracions de drets i llibertats; ha imputat inexistents delictes de rebel·lió i sedició als dirigents de les dues organitzacions impulsores d'aquest procés pacífic i democràtic, i al president, vicepresident i consellers del govern de la Generalitat", ha recordat el Col·lectiu Praga en l'informe.  "Un fet que ha portat a la presó preventiva uns i ha obligat a romandre a l'exili els altres, i ha dissolt 'de facto' l'autonomia de Catalunya mitjançant l'activació inconstitucional de l'article 155", puntualitzat l'informe signat pels 650 juristes, que també exigeixen la prohibició "de tractes degradants" i reclamen l'absolut compliment del principi de legalitat penal. Segons l'entitat, la imputació pels delictes de rebel·lió, sedició i malversació "no és sostenible en vista de l'estil literal de la llei penal i de la consolidada jurisprudència sobre aquests delictes" ja que no es compleix ni l'estàndard de previsibilitat ni d'interpretació estricta en matèria penal. El mateix Consell d'Europa, un organisme de caràcter consultiu, ja va demanar el passat 9 d'octubre al ministre de l'Interior, Juan Ignacio Zoido, que investigués l'actuació policial de l'1-O. Nils Muiznieks va sostenir que la força utilitzada pels agents va ser "desproporcionada" i "innecessària".

Summary: 650 juristes denuncien al Consell d'Europa la vulneració de drets humans a Catalunya arran de l'1-O


La diputada de la CUP Eulàlia Reguant ha assegurat aquest dilluns que el seu grup parlamentari mantindrà l'esmena a la totalitat mentre els pressupostos no compleixin la declaració del 9-N, tot i que ha mostrat la seva predisposició a dialogar. En declaracions a Catalunya Ràdio, ha apuntat que "hi ha marge" per retirar l'esmena "si es compleixen uns mínims", i en aquest punt s'ha referit a la resolució anul·lada pel TC, però també a la necessitat d'abordar "de manera clara" els ingressos i preveure despeses vinculades a lleis suspeses per l'alt tribunal. "Els pressupostos han de complir la declaració del 9-N, la vam aprovar per alguna cosa. Cal anar molt més enllà del que s'ha fet en aquesta proposta i cal abordar de manera clara el que són els ingressos. Mentre això no passi, nosaltres mantenim l'esmena a la totalitat", ha dit. Reguant ha assegurat que la CUP està oberta a parlar amb el Govern sobre els pressupostos, però ha opinat que els comptes "han de respondre a la legislatura" i, per tant, han de ser de "ruptura".  En aquest sentit, ha demanat que s'incorpori la recaptació d'impostos que estan anul·lats pel TC, no només suspesos, i també que es prevegin noves partides socials en temes d'ensenyament o sanitat. També ha reclamat preveure ingressos a mitjà termini com són la reforma dels impostos cedits i despeses vinculades a lleis suspeses. "El 9-N vam dir que no estàvem sotmesos al TC, sinó que obeíem el Parlament", ha recordat.

Summary: La CUP mantindrà l'esmena a la totalitat mentre els pressupostos no compleixin la declaració del 9-N


Humanitzar les estades hospitalàries a través de la música en directe per a pacients, familiars i professionals. Aquest és l'objectiu de l'acord de col·laboració entre l'hospital universitari Josep Trueta de Girona i l'associació Música en Vena, una entitat sense ànim de lucre que fomenta l'ús de la música amb finalitats terapèutiques. Estudis recents, liderats per Música en Vena, indiquen que l'exposició freqüent a la música en directe en pacients ingressats a l'hospital redueix els estats d'ansietat i la percepció del dolor. El projecte ha començat aquest dimecres amb un concert a l'UCI i a la unitat coronària.  La iniciativa consisteix en fer miniconcerts a partir d'aquest gener en algun dels espais assistencials de l'hospital. La Unitat de Cures Intensives (UCI) i la unitat coronària han estat l'escenari dels dos primers concerts, a càrrec de la cantant i pianista Glòria Vila Aymerich, dirigits principalment a pacients i familiars (encara que també poden gaudir-ne els professionals del centre). Glòria Vila Aymerich, amb formació clàssica de piano i violí, treballa actualment com a professora de piano i llenguatge musical. Les seves cançons tracten sobre les persones i les experiències que l'han marcat al llarg de la vida. La propera actuació serà el 6 de febrer. Els propers concerts que es programaran seran també a càrrec de músics voluntaris, que interpreten diferents gèneres musicals i s'adapten a les necessitats específiques de cada entorn. La col·laboració amb Música en Vena ha estat possible gràcies al conveni marc que l'entitat va signar el 2017 amb l'Institut Català de la Salut, que significava l'inici de la seva expansió a Catalunya després de cinc anys d'experiència a hospitals de Madrid. Aquesta iniciativa és possible gràcies a la implicació de la Fundació Antigues Caixes Catalanes que, amb el suport de BBVA, porta a terme diversos projectes culturals arreu de Catalunya. Música en Vena és una associació sense ànim de lucre que promou, des de fa diversos anys, la música en directe als hospitals. Ha intervingut en més de vint hospitals, principalment de la Comunitat de Madrid i Catalunya, treballant amb tota mena de músics, formacions instrumentals i gèneres. També participa en projectes de recerca per demostrar, des del punt de vista clínic, l'impacte positiu de la música en directe per a determinats tipus de pacients.

Summary: Música per "humanitzar" l'estada dels pacients a l'hospital Trueta de Girona


Els tretze consellers del Govern presidit per Quim Torra ja han pres possessió, després de set mesos sense un Consell Executiu en actiu i amb normalitat. Amb aquest acte, celebrat al Saló Sant Jordi del Palau de la Generalitat, les mesures derivades de l’aplicació de l’article 155 de la Constitució queden sense efecte i decauen, en haver-hi ja un nou Govern nomenat i en vigor. Els consellers han promès “complir fidelment d’acord amb la llei les obligacions del càrrec al servei de Catalunya i amb lleialtat al president de la Generalitat de Catalunya”, sense esmentar concretament ni la Constitució ni l’Estatut. La presa de possessió del Govern ha tingut també espai per deixar protagonisme als polítics independentistes que estan a la presó i els que són a l’estranger. De fet, els seus familiars han estat presents a les primeres files, i alguns han participat llegint cartes que han escrit per a l’ocasió Carme Forcadell, Lluís Puig, Josep Rull, Jordi Turull i Toni Comín, i un llaç groc ha estat tota la cerimònia en la primera de les cadires reservades per al Govern. D’aquesta manera, la sobrietat de la presa de possessió del president de la Generalitat ha deixat pas a l’homenatge als presos i als que estan fora de Catalunya que ha suposat l’acte d’aquest dissabte.

Summary: Els consellers del Govern de Torra prenen possessió i s'aixeca el 155 després de 7 mesos


El Consorci del Ter ha iniciat aquest dilluns les obres per tornar a connectar la resclosa de la Pilastra a Montfullà, dins del terme municipal de Bescanó (Gironès), amb el riu Ter. Aquests treballs tenen un cost de 140.588,84 euros i consistiran en la construcció d'una rampa per als peixos. Actualment la resclosa comporta un obstacle important per aquests animals i també comporta un problema amb la sedimentació. Per això instal·laran un connector ictícola -similar a unes escales per on els peixos poden transitar-hi i així salvar el desnivell- que permetrà la migració de les diferents espècies que hi habiten. A més, també es repararan les comportes de la sèquia Monar que va des de Montfullà fins al riu Onyar. Des del Consorci del Ter asseguren que aquestes obres permetran garantir els cabals necessaris per garantir el pas dels peixos en moments de poca aigua i també una quantitat necessària per permetre els usos que se'n deriven d'aquesta resclosa (regadiu, hidroelèctric i ambiental). Les obres duraran sis setmanes i s'han finançat gràcies a una subvenció de 100.000 euros de l'Agència Catalana de l'Aigua (ACA).

Summary: Comencen les obres per connectar la resclosa de la Pilastra amb el riu Ter


Els rius Llobregat, Tordera i Ter es troben en estat de perill amb tendència decreixent aquest dijous a la nit, segons ha explicat Protecció Civil a partir de les dades facilitades per l'Agència Catalana de l'Aigua (ACA). En concret, el Llobregat presenta aquest estat a la sortida de l'embassament de la Baells i a Olvan. En canvi, a Sant Joan Despí es manté l'estat de perill. Pel que fa al riu Ter, es troba en estat de perill amb tendència a la baixa al seu pas per Girona, mentre que al pas per Torroella el cabal és creixent. Finalment, la Tordera a la Llavina i a Can Simó es troba en nivell de perill decreixent. En general, afirma Protecció Civil, la tendència dels cabals dels rius és decreixent.


La central nuclear d'Ascó II ha hagut d'aturar momentàniament els treballs de la vint-i-tresena recàrrega de combustible després de detectar un "valor lleugerament inferior al requerit" en una de les mostres de concentració de bor en l'aigua. Utilitzat com a sistema de control de la reacció atòmica, les mesures han de permetre constatar la uniformitat d'aquesta concentració de bor en totes les parts inundades durant la realització dels treballs. Arran la detecció en una de les mostres dels diferents punts de mesurament d'un valor per sota del nivell estipulat, els gestors de la planta atòmica, segons han notificat al Consell de Seguretat Nuclear (CSN), han aturat temporalment el procés de recàrrega fins assegurar que es complien els valors mínims requerits. Un cop normalitzada la situació, han afegit, s'ha reprès el procés de recàrrega, que ja es troba en la seva fase final. Segons l'Associació Nuclear Ascó Vandellòs II, titular de la central, l'incident no ha tingut conseqüències per a les persones ni per al medi ambient.

Summary: La nuclear Ascó II paralitza momentàniament la recàrrega de combustible per una incidència amb la concentració de bor


Afirma que el govern de coalició amb el PSOE durarà “com a mínim” 4 anys ACN Madrid .-El portaveu d’Unides Podem al Congrés, Pablo Echenique, diu que cal “replantejar l’esquema de la propietat” de les residències de gent gran d’Espanya i aposta per camí de la desprivatització: “Allò que és públic és millor”. En una entrevista a RNE, Echenique ha afirmat que el 75% de les residències estan en aquests moments en mans privades i de grans fons d’inversió “de milionaris francesos o milionaris espanyols condemnats per corrupció”. “És obvi que aquests negocis es plantejaran en clau de beneficis i en detriment de les persones”, ha afirmat. Echenique ha assegurat que la crisi sanitària ha posat de manifest la importància de la cosa pública: "Si fóssim capaços d’avançar en aquesta direcció, la gent gran tindria unes cures millors”. D’altra banda, Echenique ha afirmat que el govern de coalició amb el PSOE durarà “com a mínim” 4 anys i que, si les coses es fan bé, “la gent ho valorarà i probablement duri més”. En relació als acords amb Cs, ha dit que és important que quants més suports tinguin les mesures “sensates”, millor i que, tot i que tenen “enormes diferències” en termes econòmics i socials, creu que és “bo” que un partit de l’oposició hagi estat capaç de donar-hi suport. Malgrat això, admet que serà difícil que Cs vegi bé el “full de ruta” de l’executiu de Sánchez per sortir de la crisi. Un full de ruta, ha dit, que implicarà augmentar la inversió pública i, per tant, una reforma fiscal “on els que més tinguin aportin més”. “És un problema d’idees”, ha afegit.  Echenique també s’ha mostrat contrari a que ex alts càrrecs polítics ocupin llocs als consells d’administració de grans empreses amb “grans salaris”. El portaveu d’Unides Podem ha volgut diferenciar entre això i el nomenament de càrrecs de confiança i ha dit que creu que “s’hauria de legislar perquè hi hagi incompatibilitats, siguin del partit que siguin”.

Summary: Echenique diu que cal replantejar “l’esquema de propietat” de les residències i aposta per la desprivatització


El Ministeri d'Educació ha impulsat un pla de digitalització per garantir la igualtat d'oportunitats i la preparació del sistema per si torna a fer falta que l'educació en línia sigui la protagonista. En una compareixença al Senat, Celáa ha afirmat que en un context d'increment "sobtat i enorme" de l'educació en línia, cal impulsar un Pla de digitalització i desenvolupament competencial digital en Educació i Formació Professional. El projecte contempla la creació d'"aules del futur" i ha de donar resposta a la "bretxa digital", que ha reconegut que existeix. D'altra banda, ha descartat  retallades en educació i ha reiterat el compromís d'arribar al 5% del PI en inversió el 2025.  (Aquesta notícia actualitza l'anterior sobre el mateix tema, incorporant la informació sobre el pla de digitalització) La ministra ha desglossat durant la seva compareixença el nou projecte de llei educativa que derogarà la LOMCE. Celáa ha destacat la importància d'assolir el màxim consens possible entorn a aquest projecte, que ha afirmat que passa per entendre que la qualitat del sistema educatiu "passa simultàniament per l'excel·lència i l'equitat". Celáa ha detallat que la nova llei ja incorporava una major importància a la digitalització però que el confinament provocat pel coronavirus ha fet evident que és més necessari que mai. "No sabem si la necessitarem no només com a complementària, sinó en alguns cursos alts de forma més significativa", ha manifestat.  En aquest sentit, ha anunciat que se signarà un conveni amb el Ministeri d'Assumptes Econòmics i Transformació Digital per desenvolupar un programa de cooperació territorial que permeti dedicar recursos a la digitalització "comptant amb finançament europeu". L'objectiu és desenvolupar una Xarxa d'Aules del Futur, l'Escola de Pensament Computacional i els Projectes de Recursos Educatius Oberts, per al seu ús, adaptació i redistribució per part dels docents.  A l'FP es farà una "clara aposta" per les titulacions i continguts associats a les noves tecnologies per anticipar la identificació de qualificacions professionals i el disseny de formacions que donin resposta a les demandes en temes com ciberseguretat, intel·ligència artificial i realitat virtual, entre d'altres.  Així, s'oferirà a les empreses "formació a la carta" en matèria digital per als treballadors per garantir la capacitació de tots els empleats al llarg de la seva vida. També es portarà aquesta formació a persones adultes sense competències digitals i a 1.500 municipis a traves de les Aules Mentor.  La ministra ha explicat també que s'incorporarà la competència digital en l'acreditació de les competències bàsiques i que es treballarà per tal que l'ús de les noves tecnologies sigui beneficiós per a cada individu i el conjunt de la societat. Acreditació de competències bàsiques i professionals Una de les mesures que també ha concretat, és que s'està treballant per facilitar els procediments d'acreditació de competències professionals adquirides mitjançant l'experiència laboral entre els treballadors sense titulació. Així, s'afegirà un procediment per al reconeixement de les competències bàsiques entre la població activa que no les tingui acreditades per titulació.  La ministra ha resumit el projecte assegurant que busca augmentar la competència cognitiva i emocional de l'alumnat, l'educació personalitzada,  un nou currículum, noves metodologies, una reorganització dels espais educatius i pedagogia activa. Ha destacat també que s'estén l'educació infantil i es millores els processos d'aprenentatge i es dona especial importància a la Formació Professional.   La ministra ha assegurat que cal garantir un ensenyament públic de qualitat com a garantia del dret a l'educació i element vertebrador d'una societat "justa i solidaria" i ha afegit que en aquest objectiu compten "amb un important sector de l'escola concertada". I és per això, que ha destacat la importància de la coordinació amb les comunitats per incrementar els recursos públics ja que ha reconegut que "queda camí fins assolir una inversió raonable i equiparable a la Unió Europea". Immersió lingüística "compensada" La ministra ha assegurat que la norma aposta per una immersió lingüística "compensada" i ha recordat que la Constitució estableix que el castellà és la llengua oficial però que hi ha llengües cooficials que "tothom ha de protegir com a patrimoni i riquesa".  Davant les crítiques, ha assegurat que els alumnes catalans no obtenen pitjors resultats que la resta en les proves de castellà. "A les proves ens hem de remetre", ha dit.  D'altra banda, ha rebutjat les crítiques d'adoctrinament que ha rebut per part de l'oposició i ha defensat que la llei respecta el dret dels pares a escollir l'educació dels seus fills. Tot i això, ha insistit que els pares són responsables del seus fills "però no són propietat" seva, al temps que ha defensat que el dret del menor queda consagrat al projecte de llei.  A més, ha demanat als senadors "més responsabilitat i no fer política partidista de l'educació".

Summary: ACTUALIZACIÓ:Celáa impulsa un pla de digitalització per garantir la igualtat d'oportunitats i la preparació del sistema educatiu


El nombre d'accidents laborals a Catalunya durant el primer semestre es va reduir un 29,6% respecte al mateix període de l'exercici anterior pel coronavirus. Segons dades publicades aquest dilluns per l'Observatori de Treball i Model Productiu de la Generalitat, es van registrar un total de 76.989 accidents al país, 34.683 dels quals van causar baixa. La majoria dels accidents (el 99,25%) van ser lleus, mentre que 223 van ser greus i 36 van ser mortals. En el cas dels incidents que van posar fi a la vida d'un treballador, aquests van incrementar-se un 16,13% respecte al primer semestre de 2019. Per altra banda, entre gener i juny es van produir 6.788 accidents mentre la persona es desplaçava al lloc de treball, un 34,3% interanual menys. La reducció en el nombre total d'accidents es deu a l'aturada econòmica provocada per la crisi del coronavirus. De fet, tal com posen de manifest les dades de la Generalitat, la xifra d'incidents va passar de 8.192 al febrer i 7.231 al març a 2.764 a l'abril. Malgrat tot, des que l'activitat econòmica es va anar reprenent, el nombre d'accidents ha anat augmentant progressivament, amb 3.982 al maig i 5.040 al juny. La majoria d'ells s'han concentrat a la demarcació de Barcelona. Dels 34.683 accidents que van derivar en la baixa del treballador, l'àrea que envolta la capital catalana en va registrar 24.673 (el 71,1%). A Girona van tenir lloc 4.014 accidents (11,6%), a Tarragona 3.506 (10,1%) i a Lleida 2.490 (7,2%). Pel que fa al sexe dels treballadors que han patit un accident, set de cada deu eren homes. Per sectors, els serveis es mantenen com l'activitat que més incidents que deriven en una baixa. En concret, entre gener i juny es van registrar 20.983 accidents en el sector. A continuació apareix la indústria (8.276 accidents), la construcció (4.630) i finalment l'agricultura (773).

Summary: El nombre d'accidents laborals a Catalunya durant el primer semestre es redueix un 29,6% per l'aturada de l'economia


L'Ajuntament de Badalona invertirà 2,4 milions d'euros en la millora del polígon industrial Badalona Sud. El projecte preveu la renovació i modernització d'infraestructures i serveis, com el canvi d'asfaltat, la millora de la il·luminació o la instal·lació de punts d'accés wi-fi, que es finançarà amb capital públic. També es faran actuacions de caràcter privat en una vintena de naus industrials per optimitzar el consum energètic. L'objectiu és rellançar el polígon i atraure noves inversions vinculades al coneixement, que reverteixin la tendència de fuga d'empreses dels darrers anys i que acabi amb la imatge del polígon Sud com a 'mercat' del top manta basat en el "tèxtil barat" d'origen xinès.

Summary: Badalona rebutja ser el 'mercat' del top manta i anuncia 2,4 MEUR d'inversió per rellançar el polígon Sud


El partit liderat per Espadaler s'ha presentat conjuntament amb el PSC a Barcelona ACN Barcelona.-El Consell Nacional d'Units per Avançar ha acordat aixecar el veto a votar Ada Colau com a alcaldessa en una investidura. Segons un comunicat de la formació que lidera Ramon Espadaler, la decisió s'ha pres amb una única abstenció en considerar que "no es pot posar Barcelona al servei de l'independentisme". D'aquesta manera, Units per Avançar, que s'ha presentat conjuntament amb la llista de Jaume Collboni, canvia d'opinió després dels resultats de les eleccions municipals del 26 de maig. De fet el número tres de la llista del PSC, Albert Batlle, és membre d'Units per Avançar. El Consell Nacional extraordinari reunit ahir al vespre també ha aprovat per unanimitat delegar en el comitè directiu les negociacions per arribar a acords municipals. Segons el comunicat, en la seva intervenció, el secretari general de la formació, Ramon Espadaler, ha remarcat "el factor de moderació que representa Units per Avançar en els possibles acords municipals". En aquest sentit, ha manifestat la voluntat de la formació "d’apostar per l’estabilitat i la governabilitat dels ajuntaments on ha assolit presència". El Consell ha fet també un balanç positiu dels resultats obtinguts pel partit, malgrat "no haver assolit tots els objectius plantejats". Espadaler ha destacat l’èxit a Pobla de Mafumet, on Units amb Sardà per La Pobla ha revalidat l’alcaldia assolint nou dels onze regidors que formen el consistori.

Summary: Units per Avançar aixeca el veto a votar Colau com a alcaldessa


Som VNG només està disposat a signar un pacte de govern a Vilanova i la Geltrú per l’any que resta de legislatura amb els grups de la CUP i Esquerra, i tanca la porta a qualsevol entesa que inclogui els quatre regidors del PDeCAT que ara governen la ciutat en solitari. Així ho ha acordat l’assemblea de la formació lila que, en un comunicat, critica l’actitud del Partit Demòcrata vers l’expulsió del PSC del govern ara fa dues setmanes i afirma que “es nega a participar d’una operació de blanqueig d’una de les potes de la sociovergència que només té com a objectiu presentar-se a les municipals sense fer balanç d’aquest mandat”. En aquest sentit, els dos regidors de Som VNG insten els 5 representants de la CUP i els 4 d’ERC a “consensuar les fórmules necessàries per fer un canvi de govern” i admeten la necessitat d’aturar projectes polèmics que actualment hi ha en marxa, com el parc comercial de Masia d’en Barreres.  Al text, Som VNG demana a l’executiu de Neus Lloveras que “faci un pas al costat” per tal de “facilitar l’única fórmula que acabaria amb el desgovern”. Al mateix temps, assegura que un tripartit format per Som VNG-CUP-ERC s’hauria de centrar durant aquest últim any de legislatura en impulsar polítiques d’habitatge, fer manteniment de la via pública i gestionar els pisos d’acollida per a víctimes de la violència masclista. Després del resultat de l’assemblea de Som VNG, els possibles pactes de govern a Vilanova i la Geltrú queden pendents de l’assemblea popular que la CUP té prevista per aquest divendres al vespre, mentre que Esquerra reunirà la seva assemblea local durant la setmana vinent.

Summary: Som VNG descarta qualsevol pacte a Vilanova i la Geltrú que inclogui la continuïtat del PDeCAT


La Fiscalia de delictes econòmics de Madrid ha obert diligències contra Uber per presumptes delictes contra la Hisenda Pública després d'una denúncia de Taxi Project 2.0., segons ha afirmat l'associació, encapçalada pel també portaveu d'Elite Taxi, Tito Álvarez. La mateixa agrupació acusa Uber de defraudar 5,1 MEUR l'any 2018 a l'Estat gràcies a un entramat societari que desviava part dels seus ingressos a paradisos fiscals. Alhora, el document de la denúncia assenyala que Uber ha comès delictes de falsedat documental i que ofereix un servei que no és el que realment proclama: la seva activitat hauria d'entrar dins el "servei en l'àmbit dels transports" i no dins el de "serveis de la societat de la informació", segons els taxistes.  La denúncia interposada per Taxi Project 2.0 es basa en un informe titulat 'Estudi sobre els possibles delictes econòmics d'Uber', elaborat per la cooperativa Ekona el maig del 2019. Segons el document, Uber hauria utilitzat un entramat societari que tenia com a objectiu "la defraudació tributària a través de la simulació d'operacions intracomunitàries inexistents". "Per evadir impostos, Uber separa la seva comissió de la factura total de la carrera pagada per l'usuari", especifica l'informe. Segons aquest document, "el client creu que està adquirint un servei i es pensa que també paga l'IVA; en realitat, l'entramat dissenyat per Uber ho conceptualitza com dos serveis diferents, i la comissió és la part que no tributa". "Al client se li està cobrant de forma enganyosa la quantitat íntegra a través del sistema de pagaments d'Uber sense que arribi a saber que, en realitat, està pagant dos serveis per separat", resa el document. A través d'aquesta fórmula, Uber estaria canalitzant els seus ingressos (les comissions) cap a l'estat de Delaware (Estats Units) i països com les Bermudes o Singapur a través d'Holanda, territoris considerats paradisos fiscals. Segons l'informe presentat davant la Fiscalia, Uber va declarar uns ingressos de 16,7 MEUR a l'Estat el 2018 i un benefici de 979.914 euros, abonant 325.380 euros en concepte d'imposts de societats. Segons l'informe recuperat per Taxi Project 2.0, la facturació real d'Uber a l'Estat l'any 2018 va ser de 51 MEUR i, per tant, hauria defraudat 5,1 MEUR en concepte d'IVA (l'impost que s'aplica als serveis de transport VTC és del 10%). Des de Taxi Project 2.0 assenyalen que encara faltaria afegir "tot allò que s'ha defraudat en anteriors exercicis fiscals". Per altra banda, l'associació denuncia que Uber declarava que la seva activitat consistia en la "prestació de serveis de la societat de la informació" en comptes de la "prestació de serveis en l'àmbit dels transports". Gràcies a aquesta fórmula, tots els ingressos d'Uber podien "disfressar-se com a compensació pels seus serveis digitals i enviar-los directament a la societat Uber BV d'Holanda", on tampoc tributaven, assenyala la denúncia. El taxi promet guerra Taxi Project 2.0 ha celebrat que la Fiscalia hagi obert finalment una investigació "després de diversos intents". A través d'un comunicat, però, l'associació ha assegurat que està "a punt de mostrar una altra ofensiva" contra plataformes similars a Uber. "És vergonyós com aquestes empreses actuen amb total impunitat i destrossen el nostre sistema productiu i buides les arques de l'Estat", conclou.

Summary: La Fiscalia investiga Uber per presumptes delictes contra la Hisenda Pública, segons Taxi Project 2.0


El president del govern espanyol, Mariano Rajoy, i el líder del PSOE, Pedro Sánchez, s'han reunit aquest dimarts a La Moncloa durant poc menys d'una hora per abordar la situació a Catalunya i han coincidit en la necessitat de donar una proposta "proporcional" al sobiranisme. Sánchez ha expressat el "suport" del seu partit al recurs d'inconstitucionalitat que el consell de ministres aprovarà aquest dimecres contra la declaració independentista i ha emplaçat els diputats del Parlament de Catalunya a acceptar i acatar la sentència del Tribunal Constitucional. També ha emplaçat a Rajoy a trobar una "resposta política" a Catalunya després del 20-D i un cop s'hagi garantir el "compliment" de la Constitució a Catalunya. El líder del PSOE ha apuntat que al seu entendre Catalunya hauria de votar de nou un Estatut despès de la reforma de la Constitució. Sánchez ha aprofitat la compareixença posterior a la trobada per criticar durament la declaració independentista que segons ha assegurat ha situat el Parlament "fora de la legalitat" i que aspira a culminar una "triple factura" de la societat catalana, respecte a ella mateixa, a Espanya i a la UE.  Segons el líder del PSOE a més la resolució "no obeeix al mandat de les urnes del 27-S" i implica que el secessionisme comet un "error històric" perquè "Catalunya només pot avançar unida", i el final de la senda independentista "només és la frustració i la divisió de la societat catalana". Per això ha expressat seu suport al recurs davant el TC perquè "entenem que davant el desafiament secessionista l'Estat té no només el dret sinó també l'obligació d'articular totes les mesures necessàries per restaurar la legalitat democràtica i la Constitució". Segons ha explicat tots dos han quedat en mantenir el contacte en les pròximes setmanes i a "coordinar" la seva resposta, que s'ha de regir "pel principi de legalitat". En aquest marc ha demanat als representants del poble de Catalunya, els diputats del Parlament que "acceptin i acatin aquesta sentència" del Tribunal Constitucional. "No hi ha debat. Només es pot complir amb la sentència del Tribunal Constitucional. Ho fa qualsevol espanyol de a peu, i ho han de fer els representants de les institucions", ha dit. En tot cas el líder del PSOE ha insistit que un cop es garanteixi el compliment de la Llei a Catalunya cal donar una "resposta política" que doni solució al "problema polític" a Catalunya.  No s'ha volgut pronunciar sobre si la reforma de la Constitució que propugnen els socialistes ha de reconèixer Catalunya com a "nació" i ha rebutjat la proposta del líder de Podem, Pablo Iglesias, de celebrar un referèndum a Catalunya.  En aquest marc ha apuntat que al seu entendre a Catalunya ja es votarà en referèndum un nou Estatut un cop aprovada la reforma de la Constitució. Després d'aquesta trobada el president espanyol es reuneix amb el rei Felip VI amb qui mantindrà la seva tradicional audiència setmanal, aquesta vegada centrada explícitament en Catalunya. Rajoy presidirà aquest dimecres a primera hora del matí el consell de ministres extraordinari que aprovarà la interposició del recurs. El text que es registrarà aquest mateix dimecres al TC inclou la petició de suspensió automàtica de la declaració per la via del 161.2 de la Constitució.

Summary: Sánchez transmet a Rajoy el suport al recurs i demana als diputats catalans que "acceptin i acatin" la sentència


Deu dels vint ferits a l'accident entre un autobús escolar i un tren a Millars, a la Catalunya Nord, continuen en estat molt greu i deu més es troben en estat greu. El nou balanç de dades ofert per la Prefectura dels Pirineus Orientals xifra en 24 el nombre de persones implicades en el brutal xoc. Quatre d'elles van morir i vint més van resultar ferides (disset viatjaven al bus i tres al comboi). Les autoritats han organitzat un punt d'atenció a les famílies a l'institut de Millars amb 60 professionals entre els quals hi ha psicòlegs, treballadors socials i especialistes. També els estan assistint metges i infermers de la unitat psiquiàtrica. La Fiscalia francesa va autoritzar aquest dijous donar tota la informació a les famílies afectades i s'ha obert una investigació per intentar aclarir els fets. Els gendarmes custodien el punt de l'accident i ho faran al llarg de tot aquest divendres mantenint interrompuda la línia del tren que connecta Perpinyà amb Vilafranca de Conflent. Nou balanç de l'accident entre un bus i un tren a Millars: quatre morts, deu ferits en estat molt greu i deu en estat greu. El vehicle escolar transportava 23 estudiants d'entre 13 i 17 anys, entre els quals hi havia el conductor. Disset d'ells es troben entre els ferits pel brutal xoc i tres més eren ocupants del tren. 22 passatgers del comboi van resultar il·lesos i se'ls va transportar fins a Perpinyà. Pel què fa als ferits, se'ls va traslladar als hospitals de Perpinyà, Toulose i Montpeller on els estan tractant.  Durant aquest dijous, l'hospital de Perpinyà va acollir una unitat especial d'atenció psicològica (amb la participació de la Creu Roja) per atendre les famílies. La Fiscalia francesa també va autoritzar que se'ls informés de la situació dels seus fills. Aquest divendres, el punt d'atenció s'ha traslladat a l'institut de Millars. Un grup de 60 professionals entre psicòlegs, treballadors socials i especialistes assisteixen a les famílies. També hi ha metges i infermers psiquiàtrics.  Els gendarmes custodien el lloc on es va produir el fatal accident i s'ha obert una investigació per intentar aclarir les causes del succés. La previsió és que les tasques s'allarguin durant tot aquest divendres i que la línia ferroviària que uneix Perpinyà amb Vilafranca de Conflent continuï aturada.  L'accident es va produir pels volts de les quatre de la tarda quan, per causes que es desconeixen, el comboi va envestir per darrere l'autobús que transportava els escolars en un pas a nivell del municipi.  Els serveis d'emergències hi van arribar a un quart de cinc. En total, s'hi van desplaçar 95 Bombers, 52 agents de la Gendarmeria i dotze efectius dels serveis mèdics. També es van mobilitzar quatre helicòpters i, davant la gravetat dels fets, es va activar el pla d'emergències.

Summary: Deu dels ferits a l'accident entre un autobús escolar i un tren a Millars continuen en estat molt greu


L'acusat de violar reiteradament la seva dona a Lleida durant quatre anys i que no es va presentar al judici que s'havia de celebrar el passat 13 d'abril a l'Audiència de Lleida, es va presentar al dia següents, el 14 d'abril, als jutjats, després que la sala emetés una ordre de crida i cerca per localitzar-lo. Està previst que la vista es torni a fixar pel mes de maig. L'home, de nacionalitat espanyola, està acusat d'un delicte continuat d'agressió sexual amb l'agreujant de parentesc contra la seva parella, d'origen brasiler. La fiscalia assegura que l'home hauria obligat la seva parella, en reiterades ocasions entre el 2009 i el 2013, a mantenir relacions sexuals no consentides tant vaginalment com anal, fins i tot quan la dona estava embarassada.  Segons el ministeri fiscal, l'home agafava la dona pels canells i li obria les cames a la força i en alguna ocasió la va arrossegar per terra en contra de la seva voluntat fins a l'habitació. Una vegada fins i tot va utilitzar un morter de cuina per penetrar-la analment mentre li deia que com era brasilera era una "puta" i "les putes tenen l'obligació de practicar sexe anal". El ministeri fiscal demana dotze anys de presó per un delicte continuat d'agressió sexual amb l'agreujant de parentesc i, un cop complerta la pena de presó que li sigui imposada, set anys de llibertat vigilada i que durant set anys no es pugui acostar a menys de 300 metres ni comunicar-se amb la víctima. Sol·licita també una indemnització de 20.000 euros pels danys patits.

Summary: Localitzat l'acusat de violar reiteradament la seva dona a Lleida durant quatre anys, que no es va presentar al judici


El Consell de Garanties Estatutàries ha conclòs per unanimitat que l'actual redactat de la reforma del reglament del Parlament sobre la tramitació en lectura única d'una proposició de llei vulnera la Constitució i l'Estatut. "En la mesura que omet el requisit de -si la naturalesa de la proposició ho aconsella o la simplicitat de la formulació ho permet- vulnera els articles 23 de la Constitució i el 29.1 de l'Estatut", assegura el dictamen. L'òrgan consultiu recomana que l'article 135 de la reforma del reglament del Parlament "prevegi explícitament la facultat de presentar esmenes" per tal de garantir el dret dels diputats. Cs i PSC van portar la reforma del reglament impulsada per JxSí i la CUP al Consell de Garanties Estatutàries. Un dels objectius de la reforma és poder fer una tramitació exprés de les lleis relacionades amb la desconnexió. El dictamen del Consell de Garanties no és vinculant, així que la reforma es podria aprovar igualment al Parlament aquest juliol.

Summary: El Consell de Garanties Estatutàries conclou que la tramitació en lectura única vulnera la Constitució i l'Estatut


El portaveu de Ciutadans al Parlament, Carlos Carrizosa, ha presentat aquest dijous una querella contra el president del Govern de la Generalitat, Quim Torra, i la resta de l'executiu, per "proposició per a la sedició" ja que estarien "apel·lant a les masses" amb l'objectiu d'aconseguir una "independència il·legal", com segons Cs ja va fer l'anterior executiu. Carrizosa també ha avisat que "ampliaran" la querella si demà o en els propers dies els suposats "delictes" es concreten en "accions violentes". Sobre la reunió d'aquesta tarda entre Torra i el president del govern espanyol, Pedro Sánchez, Cs la considera una "pèrdua de temps" perquè creuen que el que hauria de fer Sánchez és "exigir" a Torra que "compleixi les lleis" i, en cas que no ho faci, tornar a aplicar el 155.

Summary: Cs es querella contra Torra per "proposició per a la sedició" i avisa que l'ampliarà si hi ha "violència" el 21-D


La Sala Penal del Tribunal Suprem ha concedit un permís extraordinari a Jordi Turull per abandonar durant unes hores la presó de Lledoners per anar a veure al seu pare que està hospitalitzat. El mateix tribunal que el jutjarà li concedeix unes hores per poder visitar-lo, sempre acompanyat de custòdia policial. Podrà sortir aquest divendres a les 15h del centre penitenciari i estar a l'hospital durant l'horari de visites, segons concreta la providència del Suprem. La Sala Penal demana als Mossos que adoptin les mesures de seguretat necessàries per fer el trasllat fins a l'hospital. La defensa de Turull ha fet la petició aquest mateix divendres, comptant ja amb un informe favorable de la junta de tractament de la presó de Lledoners.  Aquest és el segon permís que el Suprem dona als presos per anar a visitar familiars. A l'agost va permetre a Dolors Bassa visitar durant unes hores la seva mare, que estava hospitalitzada a una clínica de la ciutat de  Girona.

Summary: El Suprem dona un permís extraordinari a Jordi Turull per anar a visitar al seu pare a l'hospital


En relació al mateix període del 2019, el descens va ser del 21,5% ACN Barcelona.-L'Institut Nacional d'Estadística ha rebaixat lleugerament la caiguda de l'economia espanyola com a conseqüència del coronavirus pel segon trimestre fins al -17,8% respecte als primers tres mesos de l'any davant el -18,5% estimat el passat 31 de juliol. A més, la variació en comparació al mateix període de l'any passat va ser del -21,5%, sis dècimes superior a la xifra publicada a finals de juliol (-22,1%). Es tracta de la pitjor caiguda de l'economia espanyola de la sèrie històrica de l'INE. La contribució de la demanda interna al creixement interanual del PIB va ser del -18,8 punts, 14,9 punts menys a la del primer trimestre, mentre que la demanda externa va presentar una aportació de -2,7 punts, 2,5 punts menys que el primer trimestre. D'acord amb l'actualització publicada aquest dimecres per l'INE, el PIB generat per l'economia espanyola entre abril i juny, coincidint amb ple pic de la pandèmia, va registrar una variació intertrimestral del -17,8%, és a dir, 12,6 punts inferior a l'estimada per al primer trimestre. Quant a la variació trimestral, va ser del -21,5%, una taxa que és 17,3 punts inferior a la del primer trimestre de l'any. Respecte la contribució de la demanda interna en termes interanuals, la despesa del consum final de les llars és la que va presentar una aportació més negativa a la variació interanual del PIB en volum, amb -14,1 punts, seguida per la formació bruta de capital, amb -5,3. En canvi, el consum final de les administracions públiques van tenir una aportació positiva de sis dècimes.  Pel que fa la demanda externa, les exportacions de béns i serveis van aportar -13,4 punts a l'evolució interanual del PIB, una contribució negativa que es veu parcialment compensada per l'aportació positiva de les importacions de béns i serveis (10,7%). D'altra banda, la despesa en consum final va experimentar una variació interanual del -25,2%, 19 punts menys que en el trimestre anterior. Per la seva part, la despesa en consum final de les administracions públiques va presentar un creixement del 3,1%, sis dècimes inferior a la del primer trimestre. Les exportacions de béns i serveis van presentar una variació del -38,1% respecte el segon trimestre del 2019, xifra que suposa 32,5 punts menys que en el trimestre anterior, i les importacions de béns i serveis van variar un -33,5% respecte el mateix trimestre de l'anterior, 28,1 punts menys que en el primer trimestre. Pel que fa el nombre d'hores treballades, va caure un 21,7% respecte el primer trimestre, 17,2 punts menys que en el trimestre anterior, mentre que en termes interanuals, el nombre d'hores treballades va retrocedir 20,7 punts, fins al -24,9%. En les branques industrials, la variació interanual d'hores va ser del -20,8%, 18 punts menys que en l'anterior trimestre. En la construcció, la variació interanual va ser del -31,1%, amb un descens de 23,8 punts respecte el trimestre anterior. Les hores treballades en el sector serveis van retrocedir 22 punts, fins al -25,8%, i en les branques primàries l'impacte va ser menor, amb un -8,5%, és a dir, un augment d'1,1 punts respecte al primer trimestre.

Summary: L'INE rebaixa lleugerament la caiguda de l'economia espanyola durant el segon trimestre fins al 17,8%


L'Ajuntament de Vilanova i la Geltrú ha creat un pla de xoc econòmic i social de 3 milions d'euros (MEUR) per pal·liar els efectes de la crisi de la covid-19. El document reuneix 127 mesures "amb l'objectiu que ningú quedi enrere a causa de la pandèmia", subratlla el consistori. Durant la presentació del pla, la primera tinenta d'Alcaldia, Blancà Albà, ha destacat que s'han dissenyat diverses mesures per atendre la urgència i necessitat "més immediates", mentre que hi ha un segon nivell d'accions enfocades a la prevenció i al suport a famílies que han quedat en situació de vulnerabilitat. En aquest sentit, es reforçaran prestacions ja existents i se'n crearan de noves, com per exemple ajudes domiciliàries per a la gent gran. També està previst posar en marxa una oficina d'assessorament energètic i destinar eines a evitar les escletxes digital, cultural, educativa i esportiva. Així mateix, Albà també ha expressat la voluntat del Govern municipal de fer efectiva "una fiscalitat més justa" i de treballar per promoure la prevenció i divulgació al voltant de la salut pública. Al seu torn, la segona tinenta d'Alcaldia, Marta Jofra, ha destacat que amb les mesures econòmiques es vol donar suport a les empreses afectades per un ERTO i a les persones que han quedat a l'atur per a què es puguin reinserir al mercat laboral. En aquest sentit, hi ha una línia d'ajudes d'un milió d'euros, un programa de bonificacions als tributs municipals i un reforç del servei d'assessorament empresarial. Jofra també ha assenyalat que es facilita l'ús de més espai públic als negocis de restauració i la posada en marxa de mesures per potenciar l'economia social i solidària per afavorir l'activitat d'empreses i cooperatives locals. Finalment, durant la presentació del pla, l'alcaldessa Olga Arnau ha fet una crida a potenciar el consum local i ha apel·lat a “l'autoresponsabilitat com a factor clau per contenir possibles rebrots” .

Summary: Vilanova i la Geltrú destina 3 MEUR a un pla de xoc econòmic i social per pal·liar la crisi de la covid-19


Investigadors del Grup de Microbiologia Molecular del Departament de Genètica i Microbiologia de la Universitat Autònoma de Barcelona (UAB) han descrit per primera vegada el model de comportament d'una colònia bacteriana que es protegeix davant la presència de substàncies tòxiques, com els antibiòtics. Els investigadors han comprovat que l'alteració de l'equilibri entre dues proteïnes de Salmonella entèrica en presència d'antibiòtics dóna lloc a la desorganització de les estructures que permeten el moviment poblacional, fent que les cèl·lules de la colònia bacteriana més properes al nivell nociu de medicament s'aturin mentre la resta s'expandeix per les zones en què la concentració d'antibiòtic és inferior. Aquest treball, publicat a 'PLOS ONE', obre les portes al disseny de nous compostos que evitin l'estratègia dels bacteris. Les poblacions bacterianes es desplacen per sobre de les superfícies d'una manera coordinada en el que es coneix com a moviment en eixam, que els permet incrementar l'extensió de la colonització d'òrgans i teixits i l'efecte virulent de la infecció. Aquest moviment es produeix gràcies a l'acció dels flagells i dels quimioreceptors, que són els sistemes responsables de la identificació de compostos químics presents en el medi, i que es troben ancorats als pols de les seves cèl·lules, formant unes estructures molt organitzades de les que forma part la proteïna CheW. En aquest treball, els investigadors han demostrat que la presència de compostos tòxics, com ara els antibiòtics, indueix en aquesta resposta cel·lular coneguda com a sistema SOS que provoca l'augment de la concentració de la proteïna RecA, que infereix en la distribució de CheW alterant l'organtizació dels quimioreceptors i aturant el moviment en eixam. El desequilibri entre les concentracions d'ambdues proteïnes fa que la colònia bacteriana eviti les zones que està colonitzant i on hi ha més presència d'antibiòtic, aturant el moviment en eixam en les zones més properes al medicament i permeten la colonització en la resta de la superfície.  Els investigadors també han demostrat que la dosi de l'antibiòtic en aquella zona es redueix a nivells no nocius, ja que la disminució de RecA i el restabliment de l'equilibri amb CheW permet de nou l'estructuració dels quimioreceptors, restablint el moviment en eixam i, per tant, la colonització en aquella zona.  Els resultats mostren que les poblacions bacterianes es mouen sobre les superfícies utilitzant mecanismes específics com el descrit per evitar el contacte amb els compostos que danyen el seu ADN, per la qual cosa el treball obre les portes al disseny de nous compostos que puguin neutralitzar aquesta estratègia bacteriana que disminueix l'eficiència del tractament amb antibiòtics.  El treball s'ha centrat en el grup bacterià Salmonella entèrica que engloba nombroses especies patògenes que causen malalties dels sistemes digestiu i respiratori, així com septicèmies i infeccions sistèmiques.

Summary: Investigadors de la UAB descriuen un mecanisme pel qual els bacteris esquiven els antibiòtics


La consellera de Cultura, Mariàngela Vilallonga, ha lliurat aquest divendres l'Informe de Política Lingüística 2018 al president del Parlament de Catalunya, Roger Torrent, acompanyada de la directora general de Política Lingüística, Ester Franquesa. L'estudi, presentat el mes de juliol, constata que més de 100.000 persones adultes, majoritàriament nascudes fora de Catalunya, han après català el 2018. D’altra banda, 142 universitats del món han ofert docència en català; 86 de 27 països amb ajuts de l’IRL i hi ha hagut 6.194 matrícules de llengua i cultura catalanes a les universitats estrangeres. L'Informe també destaca que el Consorci per a la Normalització Lingüística (CPNL) ha incrementat un 5% el nombre d’alumnes respecte de l’any anterior i ha superat els 80.000 inscrits en els 3.700 cursos que ha impartit. El 72,4% del total d’aquests alumnes són nascuts a l’estranger.   Per donar resposta a l’increment d’aprenents no alfabetitzats o amb dificultats d’aprenentatge, la Direcció General de Política Lingüística i el CPNL han creat el nou curs oral 'Ep! Escolta i Parla'. El curs proporcionarà una fluïdesa oral equivalent a la del curs de català de nivell A2. Pilotat el 2019 a sis ciutats de Catalunya, està previst que el 2020 s’integri a l’oferta formativa general dels 22 centres del CPNL. A les escoles i instituts, amb 1,3 milions d’alumnes, s’han desplegat 128 plans d’entorn per reforçar la llengua entre més de 400.000 alumnes de 1.293 centres educatius i s’han establert aules d’acollida en 686 centres educatius per a 12.000 alumnes nascuts a l’estranger. 28.274 persones s’han inscrit a les proves de 2018 per obtenir els certificats oficials de català, que tenen reconeixement internacional i validesa indefinida i són valorats en els àmbits acadèmic i laboral (administracions públiques, empreses i  institucions).  Durant el 2018 s’han intensificat els programes de foment del català en l’àmbit socioeconòmic. La Direcció General de Política Lingüística ha estès el programa Ofercat de sensibilització i anàlisi de la situació lingüística a 4.500 establiments de Castelldefels, Cornellà, Mataró, el Prat de Llobregat, Sant Boi de Llobregat, Sant Feliu de Llobregat, Terrassa, Vic, Vilafranca del Penedès i Vilanova i la Geltrú. També ha desplegat el programa Emmarca’t, adreçat a 312 empreses de 406 marques notòries. El Consorci per a la Normalització Lingüística ha signat  2.128 convenis amb empreses de Catalunya, 600 més que l’any 2017. L’informe també aborda el consum mediàtic i cultural en català. S’hi assenyala que TV3 tanca el 2018 amb una quota del 14%, obté novament el lideratge absolut anual i aconsegueix un nou rècord com a líder a Catalunya per novè any consecutiu, amb la millor quota dels últims 6 anys. També subratlla que el consum de ràdio en català és majoritari mentre que el consum de diaris i revistes en català es manté. Assenyala, així mateix, que 9 dels 10 webs més vistos a Catalunya tenen versió catalana. Quant al consum específicament cultural, l’informe destaca que creixen els espectadors de sèries i pel·lícules en versions originals, en català i en altres llengües i  que el català és la llengua majoritària d’espectacles i arts escèniques. Un any més, l’informe revela la difícil situació del català en l’àmbit jurídic i judicial. Només un 7,7% de les sentències judicials són en català; la mitjana de català en els registres de la propietat, mercantil i de béns mobles és només del 13,6% i tan sols un 9,39% de documents notarials són en català, tot i que aquest darrer percentatge creix respecte del 2017. D’altra banda, només el 8,79% de documents mercantils són en català, un volum inferior al 2017. Els cursos de llengua catalana i de llenguatge jurídic adreçats al sector han tingut 1.442 alumnes. Enquesta d’usos lingüístics L’any 2018 la Direcció General de Política Lingüística ha impulsat conjuntament amb l’Idescat l''Enquesta d’usos lingüístics de la població'. L’operació ha permès saber que el 94,4% de la població entén el català, el 81,2% el sap parlar, el 85,5% el sap llegir i el 65,3% el sap escriure. Com destaca l'Informe de Política Lingüística 2018, el coneixement del català creix en percentatge i en nombre absolut en les quatre habilitats lingüístiques mentre que el castellà té uns índexs de coneixement de quasi el 100% en totes les franges d’edat. Pel que fa a l’índex de transmissió intergeneracional en català (diferència entre la població que parla català amb els fills i la que ho fa amb els progenitors)  és de 7,5 punts favorables al català. Els resultats de l’EULP 2018 també reflecteixen un alt interès per aprendre català o millorar-ne els coneixements, especialment entre la població estrangera (61,7%). Augment dels coneixements d’aranès L’Enquesta d’usos lingüístics de la població 2018 constata l’increment del coneixement d’aranès en nombres absoluts. Entre la població adulta de l’Aran, el 83,3% de la població entén l’aranès, el 73,5% el sap llegir, el 60% el sap parlar i el 45,8% el sap escriure. Des de 2008 ha augmentat sobretot l’habilitat de llegir (14 punts) i escriure (11 punts) en aranès. És especialment rellevant l’increment de coneixements entre la població jove, de 15 a 29 anys de l’Aran, amb aquests percentatges: el 90,6 % l’entén, el 75,2% el sap parlar, el 87,4% el sap llegir i el 72,2 % el sap escriure. El 2018 també destaca la creació i impuls del Cens d’entitats per al foment de l’ús i el coneixement de l’occità. Com a novetat, l’Informe destaca la publicació de la nova eina 'Dictades en linha' amb 90 dictats interactius i autocorrectius en les modalitats aranesa i occitana referencial.

Summary: Vilallonga lliura l'Informe de Política Lingüística al president del Parlament